
ΑΘΗΝΑ 12/10/2026
ΑΡ.ΠΡΩΤ.: 1070
ΠΡΟΣ ΥΠΟΥΡΓΟ ΥΓΕΙΑΣ


κο. ΑΔΩΝΙ ΓΕΩΡΓΙΑΔΗ

ΚΟΙΝ.  ΣΩΜΑΤΕΙΑ ΜΕΛΗ ΠΟΕΔΗΝ

ΘΕΜΑ: «Να μην εφαρμοστεί το μέτρο της ψηφιακής σήμανσης των υπαλλήλων στο ΕΣΥ»


Κύριε Υπουργέ,


Βρίσκονται εν ισχύ νομοθετικές ρυθμίσεις που υποχρεώνουν τις Διοικήσεις των Υγειονομικών Μονάδων να εφαρμόσουν ψηφιακή σήμανση προσέλευσης και αποχώρησης των υπαλλήλων πλην ιατρών, όπως και σε όλο το δημόσιο τομέα.


Με το ν. 5331/2026 παρ. 102 υποχρεούνται οι φορείς του Δημοσίου που απασχολούν υπαλλήλους και υπάγονται στον κώδικα κατάστασης υπαλλήλων ΝΠΔΔ να εφαρμόσουν ψηφιακή σήμανση καταγραφής εισόδου και εξόδου των υπαλλήλων από την υπηρεσία. 
Με το ν. 4808/2021 άρθρα 74, 78, 79 θεσμοθετείται η ψηφιακή κάρτα στους Αορίστου και Ορισμένου χρόνου υπαλλήλους με καταγραφή στην προσέλευση και αποχώρηση από την εργασία τους. Κατ’ αυτόν τον τρόπο θα καταχωρούνται οι αλλαγές ωραρίων και υπερωριών στο πληροφοριακό σύστημα ΕΡΓΑΝΗ για τους ΙΔΟΧ – ΙΔΑΧ. Για το τακτικό προσωπικό η ψηφιακή σήμανση προσέλευσης και αποχώρησης των υπαλλήλων θα είναι συνδεδεμένη με το πληροφοριακό Σύστημα Διαχείρισης Ανθρώπινου Δυναμικού (ΣΔΑΔ) του Υπουργείου Εσωτερικών όπου τηρείται ωρομετρικό σύστημα εργασίας για όλους του δημόσιους υπαλλήλους. Γιατί τέτοια σπουδή να εφαρμοστεί διάταξη που ψηφίστηκε το έτος 2021 που επανέρχεται 5 χρόνια μετά;  


Οι σοβαρές ελλείψεις προσωπικού του ΕΣΥ καθιστούν σύνηθες το φαινόμενο  αλλαγών ωραρίων τελευταίας στιγμής, την μη τήρηση των θεσμοθετημένων ωραρίων στο υγειονομικό προσωπικό (2 ρεπό την εβδομάδα, 11ωρη ανάπαυση μεταξύ δύο βαρδιών, μια νύκτα την εβδομάδα). Ταυτόχρονα συνεχείς είναι οι μετακινήσεις του προσωπικού για την κάλυψη υπηρεσιακών αναγκών.

Δεν υπάρχει καμία περίπτωση να γίνουν κατανοητά και αποδεκτά τα ωράρια στα πληροφοριακά συστήματα. Στις διευθύνσεις, τομείς και τμήματα των υγειονομικών μονάδων προβλέπεται δομημένη ιεραρχία που στο υπηρεσιακό τους καθήκον είναι η πιστή εφαρμογή του ωραρίου του προσωπικού του οποίου προΐστανται. Μάλιστα υπάρχει υπογεγραμμένο πρόγραμμα εργασίας που τροποποιείται καθημερινά λόγω επειγουσών αναγκών. Για την προσέλευση και αποχώρηση των υπαλλήλων ενημερώνονται έγκαιρα οι Διοικήσεις των υγειονομικών μονάδων από την διοικητική ιεραρχία και ασκούν το σχετικό έλεγχο.


Το μέτρο της ψηφιακής σήμανσης θα αναστατώσει και θα δημιουργήσει διαχωρισμούς, άνιση μεταχείριση και τελικά δεν θα καταστεί δυνατή η εφαρμογή του, λόγω των συχνών αλλαγών στα προγράμματα εργασίας και την καταπάτηση των θεσμοθετημένων εργασιακών δικαιωμάτων στα ωράρια εργασίας.


Σας καλούμε λοιπόν να μην γίνει η εφαρμογή αυτού του μέτρου. Εξάλλου ο σχετικός νόμος ψηφίστηκε το 2021 και συνεχώς αναβάλλεται η εφαρμογή του. 
ΓΙΑ ΤΗΝ Ε.Ε. ΤΗΣ ΠΟΕΔΗΝ
Ο ΠΡΟΕΔΡΟΣ

